Marina Baai van Engele | Loer Toer
Marina Baai van Engele
Ek en Claudie ry uit na die baai oos van Antibes wat Baie des Anges, genoem word – Baai van Engele. Wat van ver af al so treffend is, is die Marina, 'n reeks woonstelblokke wat beige teen die Alps Maritime toon. Die kompleks is in 1960 voltooi en die argitek was André Minangoy. Elders in die wêreld was dit ook 'n tyd van geskiedkundige werk – die Guggenheim-museum in New York ontwerp deur Frank Lloyd Wright (1959) en Brasilia in Brasilië deur Oscar Niemeyer (1960).
Marina, uit die lug uit
Soos vier effens platterige piramides neem die bo-lyn van die Marina jou oog deur 'n golfbeweging. Met die naderkom, sien jy dat elkeen van die blokke selfs in 'n S-vorm gebou is. Ek het selde, indien ooit, organiese ontwerp van hierdie gehalte in argitektuur gesien.
Die S-vormige ontwerp
Marina en die seiljagte
Elke blok het 17 verdiepings en bewoners skop nes op die balkonne met boompies en blompotte. Die baai self is 'n woud van seiljagmaste. Die motormodelle, blink en duur, hou wag soos windhonde. Maar die strand self is 'n warboel van seewier en houtskerwe, oorblyfsels van 'n restourant wat 'n maand tevore deur 'n verwoede storm verpletter is. Die strand is leeg, verlatenheid aan die voete van die beige lynbevaarte monumente.